**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍សិក្សា

​​​​​​​​​**-**បានឃើញព្រះរាជក្រម ០២/រកម/០១៩៦.០១ ចុះថ្ងៃទី ២៤ ខែ មករា ឆ្នាំ ១៩៩៦ ដែលប្រកាសឱ្យ ប្រើច្បាប់ ស្តីពីការបង្កើតក្រសួងអប់រំ យុវជន និងកីឡា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពី លក្ខណៈវិនិច្ឆ័យ នៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជរដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យគ្រប់គ្រង និងសេដ្ឋកិច្ច

-យោងតាមការចំាបាច់របស់សាកលវិទ្យាល័យគ្រប់គ្រង និងសេដ្ឋកិច្ច

ដើម្បីបណ្តុះបណ្តាលនិស្សិតប្រកបដោយគុណភាព ប្រសិទ្ធភាព ព្រមទាំងមានការគោរព វិន័យ និងមានរបៀបរៀបរយល្អក្នុងការសិក្សា គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍សម្រាប់អនុវត្តដែលមានខ្លឹមសារដូចតទៅ៖

ជំពូក១

បញ្ញាត្តិទូទៅ

**ប្រការ១: ​** គោលការណ៍នេះមានឈ្មោះថា “គោលការណ៍សិក្សា “ត្រូវបានរៀបចំចងក្រងឡើង និងអនុម័តឱ្យប្រើប្រាស់ដោយថ្នាក់ដឹកនាំសាកលវិទ្យាល័យក្នុងគោលដៅនិងព្រំដែនអនុវត្តចំពោះក្របខណ័្ឌនិស្សិតរបស់សាកលវិទ្យាល័យគ្រប់គ្រង និងសេដ្ឋកិច្ច នៅគ្រប់ទីតាំងទាំងអស់ដែលមាននៅក្នុងព្រះរាជាណាចក្រកម្ពុជា។

**ប្រការ២:** គោលការណ៍នេះ មានគោលបំណង ណែនាំតំរង់ទិស និស្សិតឱ្យបានយល់ដឹងច្បាស់លាស់អំពីការសិក្សាដែលខ្លួនត្រូវប្រតិបត្តិឱ្យបានត្រឹមត្រូវក្នុងរង្វង់បទដ្ឋានវិន័យសិក្សា និងបទបញ្ជានានា ដែលបានកំណត់ដោយ គណៈគ្រប់គ្រងសាកលវិទ្យាល័យគ្រប់គ្រង និងសេដ្ឋកិច្ច។

ជំពូក២

ក្រេឌីតសិក្សា

**ប្រការ៣:** និស្សិតដែលបានចុះឈ្មោះចូលសិក្សានៅសាកលវិទ្យាល័យគ្រប់គ្រង និងសេដ្ឋកិច្ច ត្រូវបំពេញនូវក្រេឌីតសិក្សាដូចខាងក្រោម៖

**ក-កម្រិតបរិញ្ញាបត្ររង**

-និស្សិតត្រូវសិក្សារយៈពេល២ឆ្នាំស្មើនឹង ៦០ក្រេឌីតយ៉ាងតិច

-និស្សិតត្រូវឆ្លងកាត់ការប្រឡងបញ្ចប់ ដើម្បីទទួលបានសញ្ញាបត្របរិញ្ញាបត្ររង

-និស្សិតដែលបានបញ្ចប់កម្រិតបរិញ្ញាបត្ររង អាចសិក្សាបន្តយកកម្រិតបរិញ្ញាបត្របានដោយតម្រូវឱ្យសិក្សាថែមមួយឆមាស ដើម្បីចូលឆ្នាំទីពីរកម្រិតបរិញ្ញាបត្រ

**ខ-កម្រិតបរិញ្ញាបត្រ**

-និស្សិតត្រូវសិក្សារយៈពេល៤ឆ្នាំស្មើនឹង ១៣០ក្រេឌីតយ៉ាងតិច

-និស្សិតត្រូវឆ្លងកាត់ការប្រឡងបញ្ចប់ និងសរសេរសារណា ព្រមទាំងការពារដើម្បីទទួលបានសញ្ញាបត្របរិញ្ញាបត្រ

-និស្សិតដែលបានបញ្ចប់កម្រិតបរិញ្ញាបត្រ អាចសិក្សាបន្តយកកម្រិតបរិញ្ញាបត្រជាន់ខ្ពស់

**គ-កម្រិតបរិញ្ញាបត្រជាន់ខ្ពស់**

-និស្សិតត្រូវសិក្សារយៈពេល២ឆ្នាំស្មើនឹង ៥៤ក្រេឌីតយ៉ាងតិច

-និស្សិតត្រូវឆ្លងកាត់ការប្រឡងបញ្ចប់ និងសរសេររបាយការណ៍ស្រាវជ្រាវ ដើម្បីទទួលបានសញ្ញាបត្របរិញ្ញាបត្រជាន់ខ្ពស់

-និស្សិតដែលបានបញ្ចប់កម្រិតបរិញ្ញាបត្រជាន់ខ្ពស់ អាចសិក្សាបន្តយកកម្រិតបណ្ឌិត

**ឃ-កម្រិតបណ្ឌិត**

-និស្សិតត្រូវសិក្សារយៈពេល៣ឆ្នាំស្មើនឹង ៧០ក្រេឌីតយ៉ាងតិច

-និស្សិតត្រូវឆ្លងកាត់ការប្រឡងបញ្ចប់ ព្រមទាំងសរសេរសាណា និងការពារ ដើម្បីទទួលបានសញ្ញាបត្របណ្ឌិត

**ប្រការ៤:** និស្សិតដែលផ្ទេរការសិក្សាពីគ្រឹះស្ថានឧត្តមសិក្សាផ្សេងៗ តម្រូវឱ្យសិក្សានៅសាកលវិទ្យាល័យ គ្រប់គ្រង និងសេដ្ឋកិច្ចយ៉ាងតិច ៤៥ក្រេឌីត និងតាមការឯកភាពពីគណៈកម្មការជ្រើសរើស។

**ប្រការ៥:** និស្សិតបញ្ចប់កម្រិតបរិញ្ញាបត្រមួយរួច ហើយចង់បន្តការសិក្សាយកបរិញ្ញាបត្រលើមហាវិទ្យាល័យមួយផ្សេងទៀត និស្សិតរូបនោះត្រូវបំពេញក្រេឌីត លើមុខវិជ្ជាដែលពុំបានសិក្សាក្នុងកម្មវិធីសិក្សាថ្នាក់ឆ្មាំសិក្សាមូលដ្ឋាន និងអាចបន្តចូលសិក្សាឆ្នាំទី២បាន ប៉ន្តែបើនិស្សិតរូបនោះចង់សិក្សាលើមហាវិទ្យាល័យដដែលតែជំនាញខុសគ្នា និស្សិតត្រូវចូលពីឆ្នាំទី២តែម្តង។

ជំពូក៣

ការកំណត់ និងបែងចែកពេលវេលាសិក្សា

**ក-ការកំណត់ឆមាសសិក្សា**

**ប្រការ៦:​​​​** ក្នុងឆ្នាំសិក្សានីមួយៗនិស្សិតត្រូវយល់ដឹងអំពីអំឡុងពេលសិក្សា (ឆមាសសិក្សា)ដូចខាងក្រោម៖

|  |  |  |  |
| --- | --- | --- | --- |
| **ឆមាស** | **អំឡុងពេល** | **ខែចាប់ផ្តើម** | **ខែបញ្ចប់** |
| ឆមាសទី១ | ២០សប្តាហ៍ | ថ្ងៃទី០១ខែតុលា | ថ្ងៃទី២៨ខែកុម្ភៈ |
| ឆមាសទី២ | ២០សប្តាហ៍ | ថ្ងៃទី០១ខែមិនា | ថ្ងៃទី៣១ខែកក្កដា |

វិសមកាល(ការឈប់សម្រាក)ធ្វើឡើងក្នុងកំឡុងខែសីហារៀងរាល់ឆ្នាំសិក្សានីមួយៗ។

**ប្រការ៧:** ចំពោះនិស្សិតដែលប្រឡងធ្លាក់មុខវិជ្ជាណាមួយ​ ត្រូវបានផ្តល់ឱកាសឱ្យប្រឡងសងឡើងវិញនៅចុងឆមាសនីមួយៗតាមកំឡុងពេលកំណត់ដូចខាងក្រោម៖

**ក-ឆមាសទី១ នៅខែកុម្ភៈ**

-សប្តាហ៍ទី១ រំលឹករាល់មេរៀនដែលធ្លាក់នៅឆមាសទី១

-សប្តាហ៍ទី២ ប្រឡងឡើងវិញនូវរាល់មុខវិជ្ជាដែលធ្លាក់នៅឆមាសទី១

**ខ-ឆមាសទី២ នៅខែសីហា**

-សប្តាហ៍ទី១ រំលឹករាល់មេរៀនដែលធ្លាក់នៅឆមាសទី២

-សប្តាហ៍ទី២ ប្រឡងឡើងវិញនូវរាល់មុខវិជ្ជាដែលធ្លាក់នៅឆមាសទី២

**ខ-ការបែងចែកពេលវេលា និងម៉ោងសិក្សា**

**ប្រការ៨:** ដើម្បីបំពេញតម្រូវការនិស្សិតដែលមានស្ថានភាព និងពេលវេលាខុសៗគ្នា សាកលវិទ្យាល័យបានធ្វើការកំណត់បែងចែកពេល និងម៉ោងសិក្សាដូចខាងក្រោម៖

**⮚ពីថ្ងៃច័ន្ទ ដល់ថ្ងៃសុក្រ បែងចែកជាពីរពេលគឺៈ**

- ពេលព្រឹក :ពីម៉ោង ៧:៣០នាទី ដល់ម៉ោង ១១:៣០នាទី

- ពេលរសៀល :ពីម៉ោង ១:៣០នាទី ដល់ម៉ោង ៥:៣០នាទី

**⮚ពីថ្ងៃច័ន្ទ ដល់ថ្ងៃសៅរិ៍គឺៈ**

- ពេលយប់ :ពីម៉ោង ៥:៣០នាទី ដល់ម៉ោង ៨:៣០នាទី

**⮚ពីថ្ងៃសៅរិ៍ ដល់ថ្ងៃអាទិត្យ សិក្សាពេញទាំងពីរថ្ងៃគឺៈ**

- ពេលព្រឹក :ពីម៉ោង ៧:៣០នាទី ដល់ម៉ោង ១១:៣០នាទី

- ពេលរសៀល :ពីម៉ោង ១:៣០នាទី ដល់ម៉ោង ៥:៣០នាទី

**ប្រការ៩:** និស្សិតដែលមិនមានពេលវេលាសិក្សាគ្រប់គ្រាន់តាមការបែងចែកម៉ោងសិក្សាខាងលើអាច៖

-ចុះឈ្មោះសិក្សាមិនពេញម៉ោង(សិក្សា៣ ឬ៤មុខវិជ្ជាក្នុងមួយឆមាស)ដូច្នេះ

-ការបញ្ចប់កម្រិតសញ្ញាបត្របរិញ្ញាបត្រត្រូវចំណាយពេលវេលា(ពី៥ទៅ៦ឆ្នាំ)ច្រើនជាងការ សិក្សាពេញម៉ោង។

ជំពូក៤

វិធាននៃការសិក្សា

ដើម្បីសម្រេចគោលដៅនៃការសិក្សាក្នុងលំដាប់បទដ្ឋានត្រឹមត្រូវ និស្សិតត្រូវប្រតិបត្តិតាមវិធាននៃការសិក្សាដែលបានកំណត់ដូចតទៅ៖

**១-ការចាត់លំដាប់និស្សិត**

**ប្រការ១០:** និស្សិតត្រូវបំពេញក្រេឌីតសិក្សាក្នុងកម្រិតនិយាមអប្បបរិមាតាមលក្ខណៈវិនិច្ឆ័យដូចខាងក្រោម៖

**ក-**និស្សិតឆ្នាំទី១ ទទួលបានក្រេឌីតពី ៣០ឡើងទៅ

**ខ-**និស្សិតឆ្នាំទី២ ទទួលបានក្រេឌីតពី ៦០ឡើងទៅ

**គ-**និស្សិតឆ្នាំទី៣ ទទួលបានក្រេឌីតពី ៩០ឡើងទៅ

**ឃ-**និស្សិតឆ្នាំទី៤ ទទួលបានក្រេឌីតពី ១២០ឡើងទៅ

**២-វត្តមានសិក្សា**

**ប្រការ១១:** ការមានវត្តមានសិក្សានៅក្នុងថ្នាក់រៀន វាជាការចាំបាច់ និងសំខាន់បំផុតចំពោះចំណេះដឹងប្រកបដោយប្រសិទ្ធភាពខ្ពស់ ដែលនិស្សិតទទួលបានការបកស្រាយពីសាស្ត្រាចារ្យផ្ទាល់នូវរាល់ចម្ងល់មេរៀនទាំងមូលព្រមទាំងបានផ្សារភ្ជាប់ជាមួយចំណេះដឹង បទពិសោធន៍ពីសាស្ត្រាចារ្យច្រើនទៀតផង។

**ប្រការ១២:** និស្សិតដែលបានបំពេញវត្តមានសិក្សា១០០ភាគរយសម្រាប់មុខវិជ្ជាមួយ នឹងទទួលបានពិន្ទុ ១០លើពិន្ទុសរុបប្រចាំមុខវិជ្ជានោះ។

**ប្រការ១៣:** និស្សិតគ្រប់រូបដែលអវត្តមានដោយគ្មានច្បាប់លើសពី **៦ដងក្នុង១មុខវិជ្ជា ឬ៣០ដង** **ក្នុង១ឆមាស** សាកលវិទ្យាល័យមិនអនុញ្ញាតឲ្យនិស្សិតរូបនោះប្រឡងឡើយ(ត្រូវរង់ចាំការប្រឡងសង)។ឈប់ មានច្បាប់ ២ដងស្មើនឹងអវត្តមានគ្មានច្បាប់១ដង ។

**ប្រការ១៤:** និស្សិតទាំងឡាយណាដែលមកយឺតមិនគោរពតាមកាលវិភាគដែលបានកំណត់ និស្សិតទាំង

នោះ ត្រូវមកបំពេញលិខិតសុំអនុញ្ញាតឲ្យចូលសិក្សា ពីការិយាល័យរដ្ឋបាល។ និស្សិតដែលមក**យឺតចំនួន ៣ដង ត្រូវស្មើនឹងអវត្តមានគ្មានច្បាប់ចំនួន ១ដង**។និស្សិតទាំងឡាយណា ដែលមកយឺតក្រោយពេលកណ្តឹងចូលរៀនលើកទីពីរ ១៥នាទីនិស្សិតទាំងនោះមិនអនុញ្ញាតឱ្យចូលក្នុងថ្នាក់ឡើយអាចចូលរៀនបានល្កឹះណាមានការអនុញ្ញាតមកយឺតពីការិយាល័យរដ្ឋបាល។ការចូល រៀនលើកទីពីរ**យឺតចំនួន ៣ដងត្រូវស្មើនឹងអវត្តមានគ្មានច្បាប់ចំនួន ១ដង**។ និស្សិតទាំងឡាយណាដែលចូលសិក្សាក្នុងម៉ោងទី១ **ប៉ុន្តែចេញមុន** (មិនបានសិក្សាក្នុងម៉ោងទី២) **ចំនួន៤ដង ត្រូវស្មើនឹងអវត្តមានគ្មានច្បាប់ចំនួន ១ដង**។

**ប្រការ១៥:** និស្សិតត្រូវចុះហត្ថលេខាលើបញ្ជីវត្តមានសិក្សារៀងរាល់ពេលសិក្សា។ ការចុះហត្ថលេខានេះត្រូវធ្វើនៅម៉ោងទីមួយនៃម៉ោងសិក្សាប៉ុណ្ណោះ សម្រាប់ម៉ោងទី២ សាស្ត្រាចារ្យ នឹងធ្វើការត្រួតពិនិត្យនិងផ្ទៀងផ្ទាត់វត្តមានឡើងវិញ។

**៣-អំពីអត្តសញ្ញាណនិស្សិត**

**ប្រការ១៦:** និស្សិតទាំងអស់ក្នុងម៉ោងសិក្សាផ្លូវការរបស់ខ្លួន ត្រូវតែមានឯកសណ្ឋាន និងស្លាកអត្តសញ្ញាណផ្សេងៗដែលបានកំណត់ដោយសាកលវិទ្យាល័យដូចមានសេចក្តីចែងខាងក្រោម៖

**ក-ឯកសណ្ឋានកំណត់ដោយសាកលវិទ្យាល័យ**

-ស្លៀកពាក់សមរម្យ “ ត្រូវសំឡុះអាវក្នុងខោ ឬក្នុងសំពត់ “

-អាវមានក ពណ៍ស ឬផ្ទៃមេឃ “ មិន​អនុញ្ញាតិសំលៀកបំពាក់ខូវប៊ូយ ឬអាវយឺត “

-ក្រវ៉ាត់ក ពណ៌ទឹកប៊ិចចាស់ ឬក្រម៉ៅតែប៉ុណ្ណោះ

-ស្បែកជើងចាប់ពីមានក្រវ៉ាត់កែងឡើងទៅ និងហាមដាច់ខាតការប្រើស្បែកជើងផ្ទាត់ដែល មានលក្ខណៈមិនសមរម្យ

**ខ-ប័ណ្ណសំគាល់ផ្សេងៗ**

-ប័ណ្ណសំគាល់ខ្លួន និងស្លាកឈ្មោះ ត្រូវបានចេញឱ្យនៅពេលដែលនិស្សិតបំពេញគ្រប់ លក្ខខណ្ឌសិក្សា និងបានបង់ថ្លៃសិក្សាគ្រប់គ្រាន់តាមការកំណត់

-ប័ណ្ណសំគាល់ខ្លួន (ID Card) និស្សិតត្រូវមានគ្រប់ៗគ្នា ហើយត្រូវបានដាក់រក្សាជាប់នៅក្នុងខ្លួនជានិច្ចដើម្បីបង្ហាញនៅពេលមានតម្រូវការផ្សេងៗ

-ស្លាកឈ្មោះសំគាល់មានបិទរូបថត និស្សិតត្រូវតែពាក់ស្លាកបង្ហាញ នៅពេលគ្រប់សកម្មភាពសិក្សាផ្លូវការ

-ប័ណ្ណសំគាល់ផ្សេងៗនិស្សិតត្រូវបង្ហាញប័ណ្ណទាំងនេះនៅគ្រប់សកម្មភាពពាក់ព័ន្ធ

-ប័ណ្ណបណ្ណាល័យត្រូវចេញឱ្យនិស្សិតជារៀងរាល់ឆ្នាំសិក្សា ដើម្បីឱ្យនិស្សិតមានសិទ្ធប្រើប្រាស់បណ្ណាល័យ

-ប័ណ្ណចូលប្រើប្រាស់អ៊ីនធឺណិត បានចេញឱ្យនិស្សិតតាមសុពលភាពនៃឆ្នាំសិក្សានីមួយៗអាស្រ័យនិងគោលការប្រើប្រាស់​ Internet

-ករណីនិស្សិតបាត់ប័ណ្ណ ឬស្លាកឈ្មោះ ឬប័ណ្ណផ្សេងទៀតត្រូវរាយការណ៍ ឬផ្តល់ព័ត៌មានមកការិយាល័យរដ្ឋបាលជាបន្ទាន់អំពីហេតុផលដែលបាត់ និងធ្វើសំណើសុំធ្វើថ្មីជំនួសវិញ

-ពេលចូលក្នុងបរិវេណសាកលវិទ្យាល័យនិស្សិតត្រូវយកប័ណ្ណផ្ញើរម៉ូតូពីសន្តិសុខ និងត្រូវរក្សាឱ្យបានគង់វង្សបំផុត ដើម្បីប្រគល់ជូនសន្តិសុខវិញនៅពេលចាកចេញ ពីសាកល វិទ្យាល័យ។ ក្នុងករណីនិស្សិតធ្វើបាត់ប័ណ្ណផ្ញើរម៉ូតូ និស្សិតបង់ប្រាក់ពិន័យទៅតាម គោលការណ៍ និងបទបញ្ជាផ្ទៃក្នុងនិស្សិត។

**៤-អំពីកាតព្វកិច្ចសិក្សា និងទំនួលខុសត្រូវរបស់និស្សិត**

**ប្រការ១៧:** និស្សិតត្រូវបំពេញរាល់សកម្មភាពដែលសាស្ត្រាចារ្យបង្រៀនតាមមុខវិជ្ជានីមួយៗបានប្រគល់ជូនឱ្យបានត្រឹមត្រូវ និងតាមពេលវេលាកំណត់ដើម្បីទទួលបានលទ្ធផលគ្រប់បទដ្ឋាន នៃការវាយតម្លៃថ្នាក់ឆ្នាំសិក្សានីមួយៗដូចជា៖

-ការពិភាក្សាជាក្រុមនៅក្នុងថ្នាក់រៀន Group Discussion

-ឆ្លើយសំនួរនានាក្នុងថ្នាក់រៀន Quiz

-កិច្ចការ “ ដែលធ្វើនៅផ្ទះរៀងៗខ្លួន “ Home Works

-កិច្ចការស្រាវជ្រាវ Assignment

-ការប្រឡងពាក់កណ្តាលវគ្គ Midterm Exam

-ការប្រឡងបញ្ចប់ឆមាស Semester Exam or Final Exam

**ប្រការ១៨:** និស្សិតត្រូវមានការទទួលខុសត្រូវ លើការអនុវត្តន៍កិច្ចការទាំងអស់ខាងលើ ដើម្បីទទួលបានពិន្ទុពេញលេញប្រចាំមុខវិជ្ជានីមួយៗរបស់ខ្លួន។ ក្នុងករណីនិស្សិតមិនបានឆ្លើយតបចំពោះកិច្ចការទាំងនេះហើយមានការបាត់បង់ពិន្ទុលើកិច្ចការនោះ សាកលវិទ្យាល័យមិនទទួលខុសត្រូវឡើយ។

**៥-អំពីការងារប្រឡង**

**ក-ការប្រឡងផ្លូវការ**

**ប្រការ១៩:** ដើម្បីបំពេញលទ្ធផលផ្លូវការ និស្សិតត្រូវធ្វើការវាយតម្លៃសមត្ថភាពតាមរយៈការប្រឡងផ្លូវការចំនួនពីរលើកសម្រាប់មួយមុខវិជ្ជាសិក្សា៖

**ទី១-**ការប្រឡងពាក់កណ្តាលមុខវិជ្ជា ឬត្រីមាសដែលត្រូវបានប្រព្រឹត្តទៅនៅពេលសិក្សាបានពាក់កណ្តាលមុខវិជ្ជានីមួយៗ។ ចំពោះពិន្ទុទទួលបានស្មើ ២៥ភាគរយនៃពិន្ទុសរុបប្រចាំមុខវិជ្ជានីមួយៗ។

**ទី២-**ការប្រឡងបញ្ចប់មុខវិជ្ជា ឬបញ្ចប់ឆមាសដែលត្រូវបានប្រព្រឹត្តទៅនៅពេលសិក្សាចប់មុខវិជ្ជានីមួយៗចំពោះពិន្ទុទទួលបានគឺស្មើ ៥០ភាគរយនៃពិន្ទុសរុបប្រចាំមុខវិជ្ជានីមួយៗ។

**ខ-ការប្រឡងក្រោយ**

**ប្រការ២០:** និស្សិតដែលមិនបានប្រឡងជាផ្លូវការត្រូវធ្វើការប្រឡងក្រោយក្នុងរង្វង់១សប្តាហ៍ និស្សិតដែលប្រឡងក្រោយបានលុះណាតែ មានការសុំច្បាប់សម្រាកត្រឹមត្រូវនៅថ្ងៃដែលប្រឡងផ្លូវការ និងពិន្ទុទទួលបានត្រឹមតែមធ្យមភាគលើពិន្ទុសរុបសម្រាប់ការប្រឡងនោះតែប៉ុណ្ណោះ។

**គ-ការប្រឡងសង**

**ប្រការ២១:** ការប្រឡងសងត្រូវបានអនុគ្រោះ ចំពោះនិស្សិតដែលឆ្លងកាត់ការប្រឡងខាងលើតែទទួលបានលទ្ធផលក្រោមធ្យមភាគ ត្រូវផ្តល់ឱកាសឱ្យប្រឡងសង ហើយត្រូវប្រព្រឹត្តតាមដំណើរការដូចខាងក្រោម៖

-និស្សិតត្រូវចូលរួមរំលឹកមេរៀនមុខវិជ្ជាដែលធ្លាក់នោះឡើងវិញរយៈពេលមួយសប្តាហ៍នៅដំណាច់ឆមាសនីមួយៗ

-និស្សិតត្រូវបង់ប្រាក់ ថ្លៃសាស្រាចារ្យរំលឹកមេរៀនការរៀបចំវិញ្ញាសា​​និងការប្រឡងយ៉ាងតិចចំនួន១០ដុល្លា​ សម្រាប់មួយមុខវិជ្ជា

-និស្សិតត្រូវធ្វើការប្រឡងនៅសប្តាហ៍បន្ទាប់ពីបានរំលឹក

-ចំពោះលទ្ធផលទទួលបានត្រឹមជាប់មធ្យមភាគប៉ុណ្ណោះគឺស្មើនឹង៥០ភាគរយលើពិន្ទុសរុប ប្រចាំមុខវិជ្ជានោះ

**៦-អំពីការបាត់បង់សិទ្ធ និងអត្ថប្រយោជន៍**

**ក-អំពីការបាត់បង់សិទ្ធ**

**ប្រការ២២:** និស្សិតទាំងអស់មានសិទ្ធក្នុងក្របខណ្ឌទទួលស្គាល់ពេញលេញពីសាកលវិទ្យាល័យ ក្រោយពីការបំពេញបែបបទត្រឹមត្រូវគ្រប់លក្ខខណ្ឌកំណត់ តែនិស្សិតអាចបាត់បង់សិទ្ធមួយចំនួនវិញក្នុង ករណីដូចខាងក្រោម៖

-ករណីនិស្សិតមកយឺតម៉ោងចំនួន១៥នាទីពុំមានសិទ្ធចូលសិក្សាឡើយលុះត្រាតែមានលិខិតបញ្ជាក់អនុញ្ញតពីការិយាល័យរដ្ឋបាល ទើបអាចចូលសិក្សាបាន

-និស្សិតអវត្តមានច្រើនហួសការកំណត់ ពុំមានសិទ្ធប្រឡងបញ្ចប់ឆមាសឡើយ

**ប្រការ២៣:** ចំពោះព្រំដែនអវត្តមានត្រូវបានគិតដោយផ្អែកលើមូលដ្ឋាន ៣០ដងរាប់ទាំងមានច្បាប់ និងគ្មានច្បាប់នៃកំឡុងពេលសិក្សាសម្រាប់ឆមាសនីមួយៗ ពុំអនុញ្ញាតឱ្យប្រឡង ត្រូវចាត់ទុកជាធ្លាក់ ដោយស្វ័យប្រវត្តិ រង់ចាំធ្វើការប្រឡងសង។

**ប្រការ២៤:** និស្សិតប្រព្រឹត្តខុសវិន័យលើចំនុចណាមួយដូចជា ឯកសណ្ឋានសំលៀកបំពាក់ សំឡុះ ក្រវ៉ាត់ក ស្លាកឈ្មោះ ឬស្បែកជើង ចំនួនមួយដងត្រូវបានគិតបញ្ចូលទៅក្នុងអវត្តមានស្មើចំនួនមួយថ្ងៃ។

**ប្រការ២៥:** និស្សិតដែលទទួលបានលទ្ធផលធ្លាក់ក្រោយពីការប្រឡងសង ចំនួន២មុខវិជ្ជាឡើងទៅ ក្នុងមួយឆ្នាំសិក្សានឹងត្រូវរៀនត្រួតថ្នាក់។ក្នុងករណីអាចឡើងថ្នាក់បាន លុះត្រាតែមានការប្រជុំវាយតម្លៃឡើងវិញ និងសម្រេចពីក្រុមប្រឹក្សាវិន័យរបស់់សាកលវិទ្យាល័យ។

**ប្រការ២៦:** និស្សិតដែលជាប់ជំពាក់ ឬយឺតយ៉ាវក្នុងការបង់ហិរញ្ញវត្ថុពុំមានសិទ្ធដូចខាងក្រោម៖

១-ពុំមានសិទ្ធប្រឡង

២-ពុំមានសិទ្ធទទួលលិខិតបញ្ជាក់ការសិក្សា និងព្រត្តិប័ត្រពិន្ទុ

៣-ពុំមានសិទ្ធសិក្សាកុំព្យួទ័រ Free

៤-ពុំមានសិទ្ធប្រើប្រាស់ Internet

៥-ពុំមានសិទ្ធចុះកម្មសិក្សាផ្សេងៗ

៦-ពុំមានសិទ្ធទទួលបានសញ្ញាបត្រ

៧-ពុំមានសិទ្ធខ្ចីសៀវភៅឯកសារបណ្ណាល័យ។

**ខ-ការបាត់បង់អត្ថប្រយោជន៍**

**ប្រការ២៧:** នៅគ្រប់សកម្មភាពប្រឡង និស្សិតត្រូវប្រតិបត្តិតាមបទបញ្ជាប្រឡងឱ្យបានត្រឹមត្រូវ បើពុំដូច្នេះទេត្រូវបានដកពិន្ទុទៅតាមកម្រិតនៃសកម្មភាពដូចខាងក្រោម៖

-ករណីមានឯកសារផ្សេងៗពាក់ព័ន្ធនិងការប្រឡង ត្រូវដកចំនួន ១០ពិន្ទុ លើពិន្ទុសរុបដែលត្រូវទទួលបានលើការប្រឡងនោះ

**-**ក្នុងករណីខុសឯកសណ្ឋាន និងអត្តសញ្ញាណ របស់និស្សិតសាកលវិទ្យាល័យលើចំនុចណាមួយត្រូវបានដក៥ពិន្ទុ

-ក្នុងករណីពេលប្រឡងមានសកម្មភាពរំលោភលើបទបញ្ជាប្រឡងត្រូវបានដកម្តង៥ពិន្ទុ

**ប្រការ២៨:** និស្សិតដែលមិនបានប្រឡងជាផ្លូវការត្រូវធ្វើការប្រឡងក្រោយក្នុងរង្វង់១សប្តាហ៍ និស្សិតដែលប្រឡងក្រោយបានលុះណាតែ មានការសុំច្បាប់សម្រាកត្រឹមត្រូវនៅថ្ងៃដែលប្រឡងផ្លូវការ និងពិន្ទុទទួលបានត្រឹមតែមធ្យមភាគលើពិន្ទុសរុបសម្រាប់ការប្រឡងនោះតែប៉ុណ្ណោះ។

**ប្រការ២៩:** និស្សិតដែលប្រឡងធ្លាក់ ឫអវត្តមានគ្មានច្បាប់នៅថ្ងៃប្រឡងផ្លូវការ ត្រូវចាត់ទុកជាធ្លាក់។ និស្សិតត្រូវបានអនុញ្ញាតឱ្យប្រឡងឡើងវិញ(ប្រឡងសង) ដោយតម្រូវឱ្យបង់ប្រាក់ចំនួន ១០ដុល្លាក្នុងមួយមុខវិជ្ជាសម្រាប់សាស្ត្រាចារ្យធ្វើការរំលឹកមេរៀនឡើងវិញ និងរៀបចំវិញ្ញាសា ព្រមទាំងកែវិញ្ញាសាប្រឡងនោះ។

ជំពូក៥

ល័ក្ខខ័ណ្ឌទទួលស្គាល់លទ្ធផលសិក្សា

**១-អំពីការចាត់លំដាប់ពិន្ទុ**

**ប្រការ៣០:** លទ្ធផលសិក្សារបស់និស្សិតត្រូវចាត់តាមលំដាប់ពិន្ទុដូចខាងក្រោមៈ

Mark Obtained% Grade Grade Pointed Meaning

85% - 100% A 4.00 Excellence

80% - 84% B+ 3.50 Very good

70% - 79% B 3.00 Good

65% - 69% C+ 2.50 Fairly Good

50% - 64% C 2.00 Fairly

45% - 49% D 1.50 Poor

40% - 44% E 1.00 Very Poor

39% F 0.00 Failure

**ប្រការ៣១:** ចំពោះនិស្សិតទទួលបានលទ្ធផលសរុបប្រចាំឆ្នាំ GPA ទាបជាង២.០០ត្រូវរៀនត្រួតថ្នាក់។

**ប្រការ៣២:** និស្សិតដែលចាត់ទុកថាឡើងថ្នាក់បានលុះត្រាតែ៖

-បានសិក្សាគ្រប់ចំនួនក្រេឌីតតាមកម្មវិធីសិក្សាក្នុងឆ្នាំសិក្សានីមួយៗ និងទទួលបាន GPA សរុបយ៉ាងតិច២.០០

-លទ្ធផលប្រឡងលើមុខវិជ្ជានីមួយៗបានជាប់ជាស្ថាពរ(មានន័យថាពិន្ទុក្នុងមុខវិជ្ជានីមួយៗមាន GPA ចាប់ពី២.០០ឡើងទៅ)

-ប្រសិនបើលទ្ធផលប្រឡងធ្លាក់មួយមុខវិជ្ជាក្នុងមួយឆ្នាំសិក្សា និស្សិតអាចឡើងថ្នាក់បាន ដោយគ្រាន់តែសិក្សាបំពេញក្រេឌីតលើមុខវិជ្ជាដែលធ្លាក់នោះ

-តែផ្ទុយទៅវិញប្រសិនបើលទ្ធផលប្រឡងធ្លាក់ចំនួន២មុខវិជ្ជាក្នុងមួយឆ្នាំសិក្សា និស្សិតអាចឡើងថ្នាក់បានលុះត្រាតែមានការសម្រេចឯកភាពពីគណៈកម្មការវិន័យ និងត្រូវសិក្សាបំពេញក្រេឌីតលើមុខវិជ្ជាដែលធ្លាក់នោះ។

**២-អំពីរង្វាន់សិក្សា**

**ប្រការ៣៣:** និស្សិតទាំងឡាយដែលទទួលបានពិន្ទុប្រចាំឆ្នាំច្រើនជាងគេ ត្រូវចាត់ទុកជានិស្សិតឆ្នើម នឹងត្រូវទទួលបាននូវការផ្តល់កិត្តិយស ពីសាកលវិទ្យាល័យតាមរយៈនៃការផ្តល់ជូនវិញ្ញាបនបត្រ ដើម្បីបញ្ជាក់ពីស្នាដៃខិតខំប្រឹងប្រែង ដែលបានបែងចែកដូចខាងក្រោម៖

**ក-**កិត្តិយសប្រចាំមុខវិជ្ជា ត្រូវបានផ្តល់ឱ្យនិស្សិតប្រចាំថ្នាក់នីមួយៗចំនួន ៣នាក់ ដែលទទួលបានពិន្ទុខ្ពស់ជាងគេប្រចាំមុខវិជ្ជា និងបន្តបន្ទាប់ (សិក្សាក្នុងពេលណាក៏ដោយ)។

**ខ-**កិត្តិយសប្រចាំឆ្នាំ ត្រូវបានផ្តល់ឱ្យនិស្សិតប្រចាំថ្នាក់នីមួយៗចំនួន ៣នាក់ដែលទទួលបានមធ្យមភាគប្រចាំឆ្នាំសិក្សាខ្ពស់ជាងគេ និងបន្តបន្ទាប់ (ទោះជានៅពេលណាក៏ដោយ)។

**គ-**កិត្តិយសប្រចាំជំនាន់ ត្រូវបានផ្តល់ឱ្យនិស្សិតប្រចាំជំនាន់នីមួយៗចំនួន ៣នាក់ដែលទទួលបានពិន្ទុខ្ពស់ជាងគេ និងបន្តបន្ទាប់ ក្នុងការប្រឡងជ្រើសរើសនិស្សិតពូកែប្រចាំជំនាន់ (ទោះជានៅពេលណាក៏ដោយ)។

ជំពូក៦

​​​​​​​​ការព្យួរ ការបោះបង់ និងការប្តូរមហាវិទ្យាល័យ

**១-អំពីការព្យួរការសិក្សា**

**ប្រការ៣៤:** និស្សិតទាំងអស់ស្ថិតក្នុងក្របខ័ណ្ឌទទួលស្គាល់ត្រឹមត្រូវ និងបានកំពុងសិក្សា១ខែឡើងទៅ ក្នុងអំឡុងឆមាសណាមួយហើយមានធុរៈកិច្ច ឬស្ថានភាពប្រែប្រួលផ្សេងៗ ដែលរំខាន ឬប៉ះពាល់មិនអាចសិក្សាបាននោះត្រូវដាក់ពាក្យសុំព្យួរការសិក្សា​​នៅការិយាល័យទទួលបន្ទុកសិក្សា ដើម្បីសាកលវិទ្យាល័យបានដឹង និងរក្សាឈ្មោះព្រមទាំងសន្សំក្រេឌីតលទ្ធផលដែលបានសិក្សាកន្លងមកទុកជាមូលដ្ឋានសិក្សា នៅពេលខាងមុខដែលខ្លួនមានពេលវេលាគ្រប់គ្រាន់ត្រឡប់មកសិក្សា វិញ។

**ប្រការ៣៥:** ការព្យួរកាសិក្សាត្រូវបានកំណត់ក្នុងរង្វង់រយៈពេល៣ផ្សេងគ្នាៈ

**ទី១-**ការព្យួររយៈពេលខ្លី អនុវត្តចំពោះការឈប់ចាប់ពីមួយសប្តាហ៍ រហូតដល់៣ខែ និស្សិតអាចរក្សាបន្តការសិក្សាក្នុងជំនាន់ដែលបានចុះឈ្មោះចូលរៀនជាមួយគ្នា និងអាចប្រឡងបញ្ចប់ឆមាសជាមួយគ្នាជាធម្មតា។

**ទី២-**ការព្យួររយៈពេលមធ្យម អនុវត្តចំពោះការឈប់ចាប់ពី៣ខែ រហូតដល់៦ខែ និស្សិតអាចរក្សាបន្តការសិក្សាក្នុងជំនាន់ដែលបានចុះឈ្មោះចូលរៀនជាមួយគ្នា តែត្រូវជាប់ជំពាក់មុខវិជ្ជា ដែលមិនបានសិក្សាក្នុងអំឡុងពេលព្យួរ ហើយត្រូវសិក្សាបំពេញវិញនៅពេលណាស្របគ្នាមិនឱ្យហួសដល់ឆ្នាំសិក្សាបន្ទាប់ឡើយ។

**ទី៣-**ការព្យួររយៈពេលវែង អនុវត្តចំពោះការឈប់ចាប់ពី៦ខែឡើងទៅៈ

-ចំពោះនិស្សិតព្យួរការសិក្សារយៈពេល៦ខែ និស្សិតមិនអាចបន្តការសិក្សាជាមួយជំនាន់ដែលខ្លួនបានចុះឈ្មោះចូលរៀននោះឡើយ។ និស្សិតត្រូវបានអនុញ្ញាតឱ្យចូលសិក្សានៅឆមាសបន្ទាប់ជាមួយជំនាន់ក្រោយ។

-ចំពោះនិស្សិតដែលបញ្ចប់ថ្នាក់ឆ្នាំសិក្សាមូលដ្ឋានដោយជោគជ័យ និងព្យួរការសិក្សា រយៈពេលប៉ុន្មានឆ្នាំក៏ដោយ អាចបន្តចូលរៀននៅឆ្នាំទី២បាន។

-ចំពោះនិស្សិតដែលបានបញ្ចប់ឆ្នាំទី២ ឬទី៣ កំរិតបរិញ្ញាបត្រ មិនអាចបន្តចូលឆ្នាំទី៣ ឬទី៤បានឡើយ លុះណាតែមានការឯកភាពពីក្រសួងអប់រំយុវជន និងកីឡា ទើបអាចបន្តបានជាផ្លូវការ។

**២-ការបោះបង់និងការលប់ឈ្មោះចេញពីបញ្ជីទទួលស្គាល់**

**ប្រការ៣៦:** រាល់ការឈប់សម្រាកសិក្សារបស់និស្សិត ដោយគ្មានដំណឹងរយៈពេលវែងចាប់ពី១ខែឡើងទៅ ត្រូវបានចាត់ទុកថាបោះបង់ការសិក្សា ហើយត្រូវបានលប់ឈ្មោះចេញពីបញ្ជីផ្លូវការនៅខែបន្ទាប់ព្រមទាំងមិនទទួលស្គាល់លើលទ្ធផលទាំងអស់សម្រាប់ឆ្នាំសិក្សានោះ។

**ប្រការ៣៧:** ការដកសិទ្ធសិក្សា គឺជាការលប់ឈ្មោះចេញពីបញ្ជីផ្លូវការបណ្តោះអាសន្ន មិនអនុញ្ញាតិចូលសិក្សា និងធ្វើការប្រឡងឡើយ ត្រូវបានអនុវត្តចំពោះនិស្សិតដែលប្រព្រឹត្តដូចខាងក្រោម៖

-និស្សិតដែលមិនគោរព ឬរំលោភគោលការណ៍ ឬបទបញ្ជាផ្ទៃក្នុងក្រោយពីការណែនាំកែ តម្រូវចំនួនបីលើកក្នុងកម្រិតសម្របសម្រួល។

-និស្សិតឈប់គ្មានផ្តល់ដំណឹងសុំច្បាប់លើសពី ១៥ថ្ងៃឡើងទៅ។

-និស្សិតដែលមានការយឺតយ៉ាវហួសការកំណត់បង់ហិរញ្ញវត្ថុដោយគ្មានហេតុផល។

-និស្សិតដែលជាប់ពាក់ព័ន្ធ និងបទល្មើសព្រហ្មទណ្ឌកម្រិតស្រាល។

-និស្សិតដែលប្រព្រឹត្តគ្រឿងញៀនកម្រិតស្រាល។

**ប្រការ៣៨:** ការលប់ឈ្មោះចេញពីបញ្ជីទទួលស្គាល់ផ្លូវការ របស់សាកលវិទ្យាល័យ ត្រូវបានអនុវត្តចំពោះនិស្សិតដូចខាងក្រោម៖

-និស្សិតដែលមានកំហុសធ្ងន់ធ្ងរចំពោះគោលការណ៍ និងបទបញ្ជាផ្ទៃក្នុងធ្ងន់ធ្ងរមិនអាចអត់ឱនបាន។

-និស្សិតត្រូវបានរកឃើញថា ប្រព្រឹត្តសកម្មភាពដោយចេតនាប៉ុនប៉ងបង្កបញ្ហា នៅក្នុងសាកលវិទ្យាល័យ ក្នុងបំណងវិច្ឆេតកម្មផ្សេងៗដើម្បីរាំងស្ទះឬបំផ្លាញដល់ដំណើរការរបស់សាកលវិទ្យាល័យ។

-និស្សិតដែលជាប់ពាក់ព័ន្ធពិបទល្មើសព្រហ្មទណ្ឌកម្រិតធ្ងន់។

-និស្សិតដែលប្រព្រឹត្តគ្រឿងញៀនធ្ងន់ធ្ងរ។

**៣-ការប្តូរមហាវិទ្យាល័យ**

**ប្រការ៣៩:** និស្សិតគ្រប់រូប ដែលបានបញ្ចប់ការសិក្សាដោយជោគជ័យក្នុងថ្នាក់ឆ្នាំសិក្សាមូលដ្ឋាន អាចធ្វើការផ្លាស់ប្តូរមហាវិទ្យាល័យបាន។ចំពោះនិស្សិតបានបញ្ចប់ការសិក្សាឆ្នាំទី២ ឬទី៣មិនអនុញ្ញាតឱ្យធ្វើការប្តូរមហាវិទ្យាល័យឡើយ។

**ប្រការ៤០:** និស្សិតដែលចង់ប្តូរមហាវិទ្យាល័យ ត្រូវដាក់ពាក្យសុំប្តូរមកដេប៉ាតឺម៉ង់ថ្នាក់ឆ្នាំសិក្សាមូលដ្ឋាន ដើម្បីដេប៉ាតឺម៉ង់រៀបចំសំណុំឯកសារ សុំការទទួលស្គាល់ពីក្រសួងអប់រំយុវជន និងកីឡា។

**ប្រការ៤១:** ការដាក់ពាក្យសុំប្តូរមហាវិទ្យាល័យគឺធ្វើឡើងនៅមុនកាលបរិច្ឆេទ នៃការចូលសិក្សាក្នុងឆ្នាំទី២។ចំពោះនិស្សិតដែលបានដាក់ពាក្យសុំប្តូរមហាវិទ្យាល័យ ក្រោយកាលបរិច្ឆេទចូលសិក្សាឆ្នាំទី២ នោះសាកលវិទ្យាល័យនឹងមិនអនុញ្ញាតឡើយ។

**ប្រការ៤២:** ចំពោះនិស្សិតដែលបានបញ្ចប់ការសិក្សាដោយជោគជ័យ តាមកម្មវិធីសិក្សាថ្នាក់ឆ្នាំសិក្សាមូលដ្ឋានលើមហាវិទ្យាល័យមួយ ហើយមានបំណងសិក្សាក្នុងឆ្នាំទី២លើមហាវិទ្យាល័យមួយផ្សេងទៀត ត្រូវដាក់ពាក្យសុំប្តូរមហាវិទ្យាល័យ ដោយបង់ប្រាក់ចំនួន៥០ដុល្លា ដើម្បីសិក្សាលើមុខវិជ្ជាតម្រង់ទិសទៅរកមហាវិទ្យាល័យថ្មី។

**ប្រការ៤៣:** ចំពោះនិស្សិតដែលបានបញ្ចប់ការសិក្សាដោយជោគជ័យ តាមកម្មវិធីសិក្សាថ្នាក់ឆ្នាំសិក្សាមូលដ្ឋាន និងមានមធ្យមភាគលំដាប់ពិន្ទុចាប់ពី ២.០០ឡើងទៅ ប៉ុន្តែមានមុខវិជ្ជា១ឬ២ទទួលបានពិន្ទុទាបជាងមធ្យមភាគ និស្សិតរូបនោះអាចធ្វើការប្តូរមហាវិទ្យាល័យបាន លុះត្រាតែប្រឡងសងជាប់លើមុខវិជ្ជាដែលធ្លាក់ ទើបសាកលវិទ្យាល័យអនុញ្ញាតឱ្យប្តូរបាន។

**ប្រការ៤៤:** ចំពោះនិស្សិតដែលបានបញ្ចប់ការសិក្សាតាមកម្មវិធីសិក្សាថ្នាក់ឆ្នាំសិក្សាមូលដ្ឋាន ប៉ុន្តែមធ្យមភាគលំដាប់ពិន្ទុទាបជាង ២.០០ នោះសាកលវិទ្យាល័យមិនអនុញ្ញាតអោយប្តូរមហាវិទ្យាល័យឡើយ។

ជំពូក ៧

​​​​​​​​ការបញ្ជាក់ការសិក្សាផ្សេងៗ

**១-លិខិតបញ្ជាក់ការសិក្សា**

**ប្រការ៤៥:** និសិ្សតអាចស្នើសុំការបញ្ជាក់ការសិក្សា រៀងរាល់ឆ្នាំនីមួយៗនៅការរិយាល័យរដ្ឋបាលបាន លុះត្រាតែៈ

* បានដាក់ពាក្យចូលរៀនត្រឹមត្រូវ និងមានការទទួលស្គាល់តាមលក្ខខណ្ឌ
* បានបំពេញក្រេឌីតគ្រប់គ្រាន់សម្រាប់ឆ្នាំសិក្សាមុនៗ
* ជានិសិ្សតបានមករៀនទៀងទាត់តាមកាលវិភាគរបស់សាកលវិទ្យាល័យ
* បានទូទាត់ថ្លៃសិក្សាគ្រប់ចំនួន ទៅតាមឆ្នាំសិក្សាដែលស្នើសុំ
* មិនមានជំពាក់សៀវភៅនៅបណ្ណាល័យ

**២-វិញ្ញាបនបត្របណ្តោះអាសន្ន និងតារាងពិន្ទុ**

**ប្រការ៤៦:** និសិ្សតអាចស្នើសុំវិញ្ញាបនបត្របណ្តោះអាសន្ន និងតារាងពិន្ទុ នៅការរិយាល័យរដ្ឋបាលបាន លុះត្រាតែៈ

* បានដាក់ពាក្យចូលរៀនត្រឹមត្រូវ និងមានការទទួលស្គាល់តាមលក្ខខណ្ឌ
* បានបំពេញក្រេឌីតគ្រប់គ្រាន់គ្រប់ឆ្នាំសិក្សានៃកំរិតដែលបានស្នើសុំ
* ជានិសិ្សតបានមករៀនទៀងទាត់តាមកាលវិភាគរបស់សាកលវិទ្យាល័យ
* បានទូទាត់ថ្លៃសិក្សាគ្រប់ចំនួន ទៅតាមឆ្នាំសិក្សាដែលស្នើសុំ
* មិនមានជំពាក់សៀវភៅនៅបណ្ណាល័យ
* **បានប្រឡងបញ្ចប់ និងជាប់ជាស្ថាពរដោយមានការទទួលស្គាល់ពីក្រសួងអប់រំ**
* **បានសរសេរ និងការពារសារណារចប់សព្វគ្រប់**

**៣-សញ្ញាបត្រផ្លូវការ**

**ប្រការ៤៧:** និសិ្សតអាចស្នើសុំដកសញ្ញាបត្រផ្លូវការ នៅការរិយាល័យរដ្ឋបាលបាន លុះត្រាតែៈ

* បានដាក់ពាក្យចូលរៀនត្រឹមត្រូវ និងមានការទទួលស្គាល់តាមលក្ខខណ្ឌ
* បានបំពេញក្រេឌីតគ្រប់គ្រាន់គ្រប់ឆ្នាំសិក្សានៃកំរិតដែលបានស្នើសុំ
* ជានិសិ្សតបានមករៀនទៀងទាត់តាមកាលវិភាគរបស់សាកលវិទ្យាល័យ
* បានទូទាត់ថ្លៃសិក្សាគ្រប់ចំនួន ទៅតាមឆ្នាំសិក្សាដែលស្នើសុំ
* មិនមានជំពាក់សៀវភៅនៅបណ្ណាល័យ
* **បានប្រឡងបញ្ចប់ និងជាប់ជាស្ថាពរដោយមានការទទួលស្គាល់ពីក្រសួងអប់រំ**
* **បានសរសេរ និងការពារសារណារចប់សព្វគ្រប់**

**🖒 បន្ទាប់ពីសាកលវិទ្យាល័យជូនដំណឹងឱ្យមកដកសញ្ញាបត្រផ្លូវការ និសិ្សតត្រូវមកដកតាមកាលកំណត់។ ពុំដូច្នោះទេសាកលវិទ្យាល័យនឹងធ្វើការពិន័យតាមគោលការណ៍ហិរញ្ញវត្ថុ។**

ជំពូក ៨

អវសាន្តគោលការណ៍

**ប្រការ៤៨:** រាល់គោលការណ៍​ទាំងឡាយណាដែលមានខ្លឹមសារខុស ឬផ្ទុយពីគោលការណ៍នេះ ត្រូវចាត់ទុក ជានិរាករណ៍។

**ប្រការ៤៩:** និរាករណ៍គោលការណ៍នេះ លុះត្រាតែមានការអនុម័តជាផ្លូវការ ពីគណៈគ្រប់គ្រងសាកលវិទ្យាល័យលើការកែតម្រូវ ឬបន្ថែមបន្ថយក្នុងជំពូក ឬប្រការមួយចំនួន​ ឬមានគោលការណ៍ថ្មីមកជំនួសទាំងស្រុង។

ជំពូក ៩

ការចូលជាធរមាន

**ប្រការ៥០:** គោលការណ៍នេះបានអនុម័តជាផ្លូវការ និងមានប្រសិទ្ធភាពប្រើប្រាស់ ចាប់ពីថ្ងៃចុះហត្ថលេខានេះតទៅ។



បាត់ដំបង​ ថ្ងៃទី..............ខែ................ឆ្នាំ២០...

សាកលវិទ្យាធិការ

ចម្លងជូន

* ក្រុមប្រឹក្សាភិបាល

“ដើម្បីជ្រាបជាព័ត៌មាន”

* គ្រប់ការិយាល័យពាក់ព័ន្ធ

“ដើម្បីអនុវត្ត”

* ឯកសារ កាលប្បវត្តិ

បណ្ឌិត ទុន ភក្តី